
Sáska   község Önkormányzata Képviselő-testületének
9/2014.(XII.15.) önkormányzati rendelete
a nem közművel összegyűjtött háztartási szennyvíz begyűjtésére vonatkozó
közszolgáltatásról

Sáska    község Önkormányzatának Képviselő-testülete a vízgazdálkodásról szóló 1995. évi LVII. törvény (továbbiakban: Vgtv.) 44/C. § (2) bekezdésében és 45. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Vgtv. 4. § (2) bekezdés d) pontjában meghatározott feladatkörében a vízgazdálkodásról szóló 1995. évi LVII. Tv. 48 § (3) bekezdésében biztosított véleményezési jogkörben eljáró Közép-dunántúli Környezetvédelmi Felügyelőség véleményének kikérésével a következőket rendeli el:
1. A közszolgáltatás tartalma, területe
1.§ A nem közművel összegyűjtött háztartási szennyvíz kötelező közszolgáltatás  Sáska    község közigazgatási területén elhelyezkedő ingatlanon keletkező ideiglenes tárolásra szolgáló gyűjtőhelyről történő begyűjtésre, elszállítására, és az ártalmatlanítás céljából Sáska   község Önkormányzata (a továbbiakban: Önkormányzat) által kijelölt ártalmatlanító telepen történő elhelyezésre terjed ki.
2. A közszolgáltató és az ártalmatlanító hely megnevezése
2.§ (1) Sáska   község közigazgatási területén a nem közművel összegyűjtött háztartási szennyvízzel kapcsolatos kötelező helyi közszolgáltatás teljesítésére jogosult, illetőleg kötelezett közszolgáltató: Czanka Barnabás Tapolca, Lehel u.8. 
(2) Sáska    község közigazgatási területén lévő ingatlanokon keletkező nem közművel összegyűjtött háztartási szennyvizeket a Dunántúli Regionális Vízmű Zrt. Siófok Tanácsház u.8.   Tapolcai  Szennyvíztisztító  Telep ártalmatlanító helyén kell elhelyezni.
3. A közszolgáltató jogai és kötelezettségei
3.§ (1) A közszolgáltató a közszolgáltatást a hatályos vízgazdálkodási, környezetvédelmi és közegészségügyi jogszabályi előírások szerint köteles ellátni.
(2) A nem közművel összegyűjtött háztartási szennyvíz összegyűjtésére és szállítására vonatkozóan szerződés a közszolgáltatás megrendelésével a tulajdonos és a Közszolgáltató között jön létre.
(3) A Közszolgáltató az ingatlantulajdonos bejelentése alapján, vele egyeztetett időpontban, a megrendeléstől számított 48 órán belül köteles a közszolgáltatást elvégezni.
(4) A közszolgáltatás teljesítésének feltételeiről a Közszolgáltató az ingatlantulajdonost írásban köteles értesíteni vagy felhívás közzététele útján tájékoztatni. A közszolgáltatás feltételeiben bekövetkezett változásokról a Közszolgáltató az ingatlantulajdonost – a változás bekövetkezte előtt – írásban értesíteni köteles.
(5) A Közszolgáltató a nem közművel összegyűjtött háztartási szennyvíz elhelyezésével összefüggő nyilvántartást oly módon köteles kialakítani, hogy az átadási helyen ténylegesen elhelyezett nem közművel összegyűjtött háztartási szennyvíz mennyisége, minősége és származási helye akadálymentesen, pontosan megállapítható legyen.
4. Az ingatlantulajdonos jogai és kötelezettségei
4.§ (1) Az ingatlantulajdonos köteles az ingatlanán keletkező, vagy onnan származó az ideiglenes tárolásra szolgáló közműpótló létesítmények ürítéséből származó, illetve a közüzemi csatornahálózatba, vagy más befogadóba, vagy szennyvíztisztítóba nem vezetett háztartási szennyvizet a környezetvédelmi és a közegészségügyi előírások, illetve az egyéb hatósági előírások szerint gyűjteni, valamint átadni.
(2) Az ingatlantulajdonos köteles a nem közművel összegyűjtött háztartási szennyvíz tekintetében a közszolgáltatást a megfelelő időben, de évente legalább egy alkalommal a rendeletben megjelölt Közszolgáltatótól megrendelni és elszállítatni, és részére a jelen rendelet szerinti közszolgáltatási díjat megfizetni.
(3) Az üdülőingatlanok és az időlegesen használt ingatlanok tulajdonosai az önkormányzat által szervezett kötelező közszolgáltatást kötelesek igénybe venni, kivéve, ha az adott ingatlanon nem keletkezik szennyvíz. 
(4) Az ingatlantulajdonos köteles a közszolgáltatás elvégzéséhez szükséges feltételeket, különösen a szállítójármű számára a gyűjtőhely megközelíthetőségét biztosítani.
(5) Az ingatlantulajdonos köteles a háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény-, és állatvilágot ne károsítsa, a közrendet és a közbiztonságot ne zavarja.
(6) Az ingatlantulajdonos köteles a Közszolgáltatónak bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik.
(7) Az ingatlantulajdonos mentesül a közszolgáltatás igénybevételére vonatkozó kötelezettsége alól, ha a nem használt vagy beépítetlen ingatlanán háztartási szennyvíz nem keletkezik, és ennek tényét írásban bejelenti a Közszolgáltatónak.
5. A közszolgáltatás igénybevételére vonatkozó szerződés egyes tartalmi elemei
5.§ (1) A nem közművel összegyűjtött háztartási szennyvízzel kapcsolatos helyi közszolgáltatás igénybevételéről szóló szerződésben meg kell határozni a szerződéskötő feleket: a Közszolgáltatót és a Megrendelő ingatlantulajdonost.
(2) A szerződésben meg kell jelölni:
a) a közszolgáltatás igénybevételének kezdő napját,
b) a teljesítés helyét,
c) a begyűjtési gyakoriságot,
d) a felek jogait és kötelezettségeit.
(3) A szerződésben rendelkezni kell továbbá:
a) a közszolgáltatási díjról és alkalmazásának feltételeiről,
b) a közszolgáltatási díj megfizetésének módjáról,
c) a szerződés módosításának, felmondásának feltételeiről,
d) az irányadó jogszabályok meghatározásáról.
6. A nem közművel összegyűjtött háztartási szennyvíz gyűjtésével és elszállításával kapcsolatos kötelezettségek, a közszolgáltatás igénybevételének módja és feltételei
6.§ (1) Az ingatlantulajdonos a nem közművel összegyűjtött háztartási szennyvizet az ingatlana területén belül, zárt, vízzáró kivitelű közműpótló létesítményben köteles gyűjteni.
(2) Közműpótló létesítménybe csak kommunális, vagy összetételében kommunális jellegű szennyvíz vezethető. Tilos a közműpótló létesítménybe mérgező-, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző vagy más személyek élet- és testi épségét, egészségét, valamint a szennyvíztisztító telep rendeltetésszerű működését és a műtárgyainak állagát.
(3) Az ismeretlen összetételű szennyvizet veszélytelenségének, vagy veszélyességének megállapításáig veszélyes hulladéknak kell tekinteni, amely esetekben a Közszolgáltató a mindenkori jogszabályi előírások figyelembevételével megfelelő intézkedések mellett megtagadja annak elszállítását.
(4) A Közszolgáltató a háztartási szennyvíz elszállítását nem tagadhatja meg, kivéve a (3) bekezdésben foglaltakat és azt az esetet, ha a szennyvíz az arra kijelölt átadási helyen szennyvízelvezető törzshálózatba vagy szennyvízelvezető műbe a külön jogszabályok szerint nem helyezhető el.
7. Személyes adatok kezelésére vonatkozó rendelkezések
7.§ (1) Az ingatlantulajdonos köteles a Közszolgáltatónak 15 napon belül bejelenteni személyes adatait, ha tulajdonosváltozás, vagy egyéb ok folytán a közszolgáltatás igénybevételére kötelezetté válik.
(2) Az Önkormányzat felhatalmazza a Közszolgáltatót a szerződő fél személyes adatainak kezelésével, a mindenkor hatályos adatvédelmi rendelkezések betartásával.
8. A közszolgáltatás díja
8.§ (1) Az ingatlantulajdonosnak a nem közművel összegyűjtött háztartási szennyvízzel kapcsolatos kezelési közszolgáltatás igénybevételéért kéttényezős – alapdíj és ürítési díj – közszolgáltatási díjat kell fizetni, amelynek  egységnyi díját jelen rendelet melléklete tartalmazza
(2) Egységnyi díjtétel az ingatlanon keletkező nem közművel összegyűjtött és beszállított háztartási szennyvízmennyiség egységnyi térfogatának ürítési díja. 
(3) Az ingatlan tulajdonosának a közszolgáltatásért fizetendő ürítési díjat a (2) bekezdés szerinti egységnyi díjtétel és a beszállított mennyiség szorzata alapján kell megállapítani.
(4) Az ingatlantulajdonos köteles
     a) az alapdíjat a Közszolgáltató által a begyűjtés helyén kiállított számla alapján a helyszínen,
     b) az ürítési díjat alkalmanként a nem közművel összegyűjtött háztartási szennyvíz begyűjtésével 
         egyidejűleg, a Közszolgáltató által helyben kiállított számla alapján a helyszínen megfizetni. 
(5) Az ingatlan tulajdonosa a közszolgáltatási díjat tartalmazó számla adataival és összegével kapcsolatban a Közszolgáltatónál írásban kifogást emelhet.
(6) A kifogásnak a számla kiegyenlítésére vonatkozó kötelezettség teljesítésére halasztó hatálya nincsen. 
(7) A kifogásra, annak kézhezvételétől számított 30 napon belül a Közszolgáltató vagy megbízottja válaszolni köteles. 
 (8) Az (1) bekezdésben meghatározott közszolgáltatási díj a szippantott szennyvízre vonatkozó rezsicsökkentésről, valamint egyes törvényeknek a további rezsicsökkentéssel összefüggő módosításáról szóló 2013. évi CXIV. törvényben meghatározott rezsicsökkentést tartalmazza.

9. Záró rendelkezések
9.§  E rendelet kihirdetését követő  nap lép hatályba.

                     Kovács Nándor  	Takács Lászlóné
	polgármester	jegyző

Rendelet kihirdetve: 2014. december 15.

Takács Lászlóné
	jegyző






1. melléklet a 9/2014.(XII.15.)önkormányzati rendelethez


alapdíj:     1851.-ft./m3 
ürítési díj:   945- ft/m3

A díj az általános forgalmi adó összegét nem tartalmazza



































Előzetes hatásvizsgálat
Sáska    község Önkormányzata képviselő-testületének a nem közművel összegyűjtött háztartási szennyvíz begyűjtésére és
elszállítására, elhelyezésére irányuló közszolgáltatásról szóló rendelethez
 A jogalkotásról szóló 2010. évi CXXX. törvény 17. §-a alapján, mint a fenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről most tájékoztatom a képviselő-testületet.
A tervezett jogszabály hatásai:
a)	társadalmi, gazdasági, költségvetési hatás:
· társadalmi hatása: nem jelentős,
· gazdasági hatása: nem jelentős,
· költségvetési hatása: nem jelentős, csekély mértékű kiadás növekedés a kedvezmények igénybevétele esetén,
b)	környezeti és egészségi következmények:
-	a rendelet betartása esetén csökken a felszíni talaj szennyezését,
c)	adminisztratív terheket befolyásoló hatások:
-	a hivatalnak el kell látnia a rendeletben meghatározott feladatokat.
A jogszabály megalkotásának szükségessége, a jogalkotás elmaradásának várható következményei:
· a rendelet megalkotása kötelező,
· a rendelet elmaradásának következménye a jogszabály alkotás elmulasztása miatti törvényességi felhívás lehet.
A jogszabály alkalmazásához szükséges feltételek:
· a személyi feltétel: rendelkezésre áll.
· szervezeti feltétel: rendelkezésre áll.
· tárgyi feltétel: rendelkezésre áll.
· pénzügyi feltétel: rendelkezésre áll.

Monostorapáti, 2014.  november 7. 


									Takács Lászlóné
									        jegyző 
Indoklás


1. §  a közszolgáltatás tartalmát, a közszolgáltatással ellátott terület határait;
2.§ a közszolgáltató és ártalmatlanító hely megnevezését 
3.§  a közszolgáltató jogait és kötelezettségeit
4.§  az ingatlantulajdonos jogai és kötelességei
5.§ közszolgáltató igénybevételére vonatkozó szerződés tartalmi elemei
6.§  A nem közművel összegyűjtött háztartási szennyvíz gyűjtésével és elszállításával kapcsolatos    
         kötelezettségek, a közszolgáltatás igénybevételének módja és feltételei
7.§  személyes adatok  kezelésére vonatkozó rendelkezéseket. 
8.§ a közszolgáltatási díj
9.§ hatályba léptető rendelkezést tartalmazza. 















 
